**Stai, mai stai, Copilărie!**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce frumos ar fi să fie

Lumea toată o poveste

Unde nu există răul,

Unde ură nu mai este.

Unde plouă cu bomboane,

Unde cresc în prag căpşuni…

Vreau o lampă fermecată,

Vreau o ţară cu minuni.

Vreau să nu existe foame,

Frig sau copilaşi orfani.

Să plătim cu Bunătate

Bine-ar fi în loc de bani.

Dacă-n ţara cu minuni,

Cu poveşti şi cu magie

Nu ajung, atunci, te rog

Să mai stai, Copilărie!